XCVII.  B[alduino], archiepiscopo Cantuariensi, praecipit, ut monachis Cantuariensibus quae abstulerit intra dies  XL  restituat. Privilegia et sedis apostolicae et Ecclesiae Cantuariensis in constituendo priore novo laedi vetat; alioquin R[adulfum], presbyterum cardinalem tit. S. Praxedis, legatum suum, severitate usurum ostendit.   (Laterani, Dec. 10.) [GERVASII  Chron.  ap. TWYSDEN  H. A. Scr.,  I, 1537.]
Author: Clemens III

CLEMENS episcopus, servus servorum Dei, venerabili fratri B. Cantuariensi archiepiscopo, salutem et apostolicam benedictionem.

Quanto in Ecclesia Dei scientiae munere et religionis praeemines honestate, dignitatis apicem in partibus Anglicanis obtines ampliorem tanto decet charitatem tuam vigilantiori studio a subjectorum injuriis vel oppressionibus temperare, et his postpositis quae justitiae pulchritudinem decolorant, odoremque bonae opinionis exstinguunt, obedientiam et reverentiam debitam majoribus exhibere. Unde non sine causa miramur quod, sicut nobis proponitur, post appellationem ad sedem apostolicam factam, et bonae memoriae prohibitionem Urbani praedecessoris nostri, adeo circa novae capellae constructionem et alia multa manus tuas in Ecclesiae tibi commissae fratrum molestias aggravasti, ut nihil eis de interpositae appellationis remedio accessisse, prout ratio juris expostulat existimetur, nec tu honori sacrosanctae Romanae Ecclesiae matris tuae videaris prout oportuit detulisse. Licet autem propositum nobis sit fraternitati tuae, quantum cum Deo possumus deferendi, et personam tuam in omnibus quae ex officio nobis incumbunt, statuerimus honorare, quia tamen eorumdem fratrum pressuras pariter et clamores cum bona conscientia praeterire clausis oculis nec possumus, nec debemus, fraternitati tuae de consilio fratrum nostrorum per apostolica scripta mandamus et districte praecipimus quatenus, contradictione et occasione postposita, eo etiam non obstante si te abesse contigerit ab Ecclesia, quidquid post appellationem ad sedem apostolicam factam, vel praedecessoris nostri prohibitionem in opere capellae actum est, non differas demoliri, revocans et deducens prorsus in irritum, quidquid de instituendis canonicis et aliis circa capellam factum est et perperam innovatum. Eos etiam qui post inhibitionem saepedicti praedecessoris nostri in capella ipsa divina officia celebrare praesumpserunt, donec condignam nobis satisfactionem exhibeant, ab officio et beneficio habeas interdictos, Ministros conventus quos post appellationem interpositam amovisti, quos et idem praedecessor noster restituit habeas restitutos, et eos quos pariter post appellationem interpositam excommunicare vel suspendere voluisti, habeas nihilominus absolutos, et universa quae post appellationem ipsam in eorum gravamen attentata sunt, in invasione videlicet villarum et possessionum suarum, reddituum quoque et aliorum quae ante appellationem habuerant, et ablatione similiter aliarum rerum, in statum pristinum, appellatione et contradictione cessante, reducas. Ad haec quia, secundum formam juris, post appellationem nihil est innovandum, volumus et praecipimus ut pendente judicio in eorumdem fratrum detrimentum circa statum monasterii nihil omnino satagas immutare. Nihilominus praecipiendo mandantes, ut omnia quae ipsis monachis a tempore promotionis tuae, vel post appellationem vel ante absque juris ordine illicite abstulisti, in ecclesiis, exeniis, villis, possessionibus, redditibus, seu rebus aliis, cum congrua recompensatione fructuum postea illicite perceptorum, et libertatibus et administratione competenti et libera, infra XL dies post harum receptionem litterarum restituere non moreris. Ipsis quoque monachis praecipiendo mandamus, ut si ab eodem tempore aliqua contra jus tuum et honorem praesumpserint, satisfactionem tibi, appellatione remota, exhibeant competentem. Quia vero prior monasterii in prosecutione negotii concessit in fata, volumus et praecipiendo mandamus ut in institutione prioris, contra privilegia sedis apostolicae et Regulam beati Benedicti et consuetudinem Ecclesiae hactenus observatam non procedas, et si feceris, appellatione remota non differas revocare, nullis litteris obstantibus a sede apostolica impetratis. Alioquin dilecto filio nostro R. titulo Sanctae Praxedis presbytero cardinali apostolicae sedis legato dedimus in mandatis, ut apostolica auctoritate te et omnes contradictores, et monachos ipsos, si rebelles exstiterint, ad hoc remoto appellationis obstaculo, ecclesiastica districtione compellat. Datum Laterani, IV Idus Decembris, pontificatus nostri anno primo.